Mėsiedas
Mėsiedas (arba Mėsėdis) – laikotarpis nuo Kalėdų iki Užgavėnių. Žiemos linksmybių, piršlybų ir vestuvių metas. Valstiečiams ir samdiniams buvo poilsio ir pramogų laikas. Neskaitant neįmantrių darbų buvo vakarojama, dainuojama, žaidžiama, menamos mįslės. Kaime dažniausiai skerstos kiaulės, gausiai valgyta. Mėsiedo metu pats svarbiausias moterų darbas būdavo audimas. Merginos tada skubėdavo verpti linus, austi vilnas, pakulas, drobes, kraičius krauti. Vyrai besiruošdavę statytis namus pjaudavo mišką, nes žiemą, manoma, tvirčiausia mediena. Tuo metu apsirūpindavo ir malkomis, rengdavosi būsimiems laukų darbams (taisydavo senus pakinktus, darbo įrankius, vydavo pančius, virves).